
ΕΛΛΗΝΙΚΗ ΔΗΜΟΚΡΑΤΙΑ
ΠΕΡΙΦΕΡΕΙΑ ΝΟΤΙΟΥ ΑΙΓΑΙΟΥ
Γραφείο Περιφερειάρχη


Ρόδος, 28 Ιουλίου 2021
Αριθμός πρωτ.: 6280
 
Πρός : - Αξιότιμο Υπουργό Εσωτερικών,
κ. Μαυρουδή Βορίδη

- Αξιότιμο Υπουργό Προστασίας του Πολίτη,
κ. Μιχαήλ Χρυσοχοϊδη

 - Αξιότιμο Υπουργό Υγείας,
κ. Βασίλειο Κικίλια

- Αξιότιμο Υφυπουργό Προστασίας του Πολίτη,
κ. Νικόλαο Χαρδαλιά

Κοιν. :  - Αξιότιμο Υπουργό Επικρατείας,
κ. Γεώργιο Γεραπετρίτη

 - Αξιότιμο Υφυπουργό στον Πρωθυπουργό,
κ. Χρήστο –Γεώργιο Σκέρτσο


Θέμα: Λήψη μέτρων για τον περιορισμό των συνεχών διαδηλώσεων αντιεμβολιαστών


Αξιότιμοι κ.κ. Υπουργοί,

Με την παρούσα θέλω να σας γνωρίσω πως στο νησί της Ρόδου παρατηρείται το φαινόμενο των επαναλαμβανόμενων συγκεντρώσεων και διαδηλώσεων ομάδας αρνητών του εμβολίου.
Διευκρινίζω εξαρχής πως η Περιφερειακή Αρχή σταθερά τάσσεται πάντοτε υπέρ των ατομικών δικαιωμάτων, της ελευθερίας της συνάθροισης, καθώς και του δικαιώματος της αυτοδιάθεσης.
Στην προκειμένη όμως περίπτωση, λόγω ακριβώς της συχνότητας, έχουμε να κάνουμε με μια εκδήλωση-δήλωση που έχασε τον συμβολικό της χαρακτήρα και πέρασε πλέον στην υπονόμευση του αγώνα ανάτασης που δίνουμε. 
Οι παραπάνω συγκεντρώσεις που πραγματοποιούνται στο τουριστικό κέντρο της πόλης της Ρόδου, τείνουν να γίνουν καθημερινό φαινόμενο και με την μη τήρηση των σχετικών μέτρων ατομικής προστασίας που παρατηρείται σε αυτές αυξάνουν κατακόρυφα το κίνδυνο των κρουσμάτων και τις καθιστούν δυνητικές υγειονομικές βόμβες.  
Τόσο η δημόσια υγεία όσο και η οικονομία μας, δεν αντέχουν τις συνέπειες της ανευθυνότητας και η προσπάθεια της συντριπτικής πλειοψηφίας των συμπολιτών μας που υπεύθυνα και συντεταγμένα αγωνίζονται για την κοινωνική ευημερία και συνοχή αξίζουν προστασίας, αφού αυτών οι υπεύθυνες συμπεριφορές, μόνον, μπορούν να μας οδηγήσουν στην έξοδο από την αγωνία που βιώνουμε. 
   
Οσο και αν προσεγγίζουμε με αισθήματα αγάπης την, οφειλόμενη σε παραπληροφόρηση, άρνηση ορισμένων συμπολιτών μας στον εμβολιασμό, άλλο τόσο τρομάζουμε μπροστά στις πολύ σοβαρές αρνητικές συνέπειες που ο τόπος μπορεί να υποστεί και φυσικά δεν θα δεχθούμε το νησί της Ρόδου και η τοπική του αγορά να γίνει έρμαιο μιας μερίδας αρνητών της πραγματικότητας και της επιστημονικής αλήθειας.

Για τους παραπάνω λόγους, ζητάμε την λήψη μέτρων για τον περιορισμό των παραπάνω συγκεντρώσεων.

Με εκτίμηση,




Γιώργος Χατζημάρκος
Περιφερειάρχης Νοτίου Αιγαίου

